Aurel Rozei (1907-1952)

AUREL ROZEI	PDF	Imprimare	Email

Aurel Rozei (n. 27 noiembrie 1907, Galaţi-13 octombrie 1952, Constanţa, executat)

Specialist în planificare cu studii în Franţa, a fost arestat la 29 iulie 1952 şi judecat pentru „sabotarea propăşirii economiei naţionale şi ameninţarea păcii popoarelor”. Procesul, judecat între 30 august şi 1 septembrie 1952, era menit să justifice eşecul lucrărilor de la Canalul Dunăre – Marea Neagră şi a constituit o veritabilă parodie. Judecătorii fuseseră aduşi de la Bucureşti, iar avocaţii din oficiu nu văzuseră dosarele. Martorii îi înfierau pe acuzaţi „cu mânie muncitorească”. Un exemplu edificator îl constituie Oancea Virgil, care spunea: „…înfierez cu cea mai mare tărie acţiunile banditeşti ale sabotorilor şi cer să li se dea pedeapsa cea mai mare… iar dacă va fi cu moartea, să fac parte din plutonul de execuţie…”. În acel proces s-au pronunţat cinci condamnări la moarte, două dintre ele fiind comutate în muncă silnică pe viaţă.

Aurel Rozei a fost executat la 13 octombrie 1952 la ora 3 dimineaţa, fără ca moartea să fie înregistrată. La 16 ani după execuţie, la 20 august 1968, a fost achitat post-mortem prin recursul Tribunalului Suprem.

ROZEI (ROZEMBERG) Aurel I., n. 26 nov. 1907, Galaţi, inginer, fost funcţionar la direcţia Canalul Dunăre-Marea Neagră; ar. 29 iulie 1952, cond. moarte pt. „crimă de sabotare a propăşirii economiei naţionale a R.P.R.” (procesul Canalului); † 13 oct. 1952, Constanţa, executat (CI; EŞ; ASRI Y118993; ACNSAS D73; Mem19; IB; AIOCIMS 2092; RPC; DD), Cartea morţilor, Fundaţia Academia Civică, 2013